{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":6,"n_cols":6,"rows_kept":6,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Prijedlog plana zakonodavnih aktivnosti Ministarstva financija"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"MARINA KRAJNOVIĆ","PRILOG 2.","U prethodnom savjetovanju o Planu zakonodavnih aktivnosti za 2019. godinu (iz rujna) odgovoreno je da je u pripremu novi Zakon o proračunu, međutim u ovom novom obrascu nije navedeno da će se donositi novi Zakon o proračunu.\nPlanira li se donošenje novog Zakona o proračunu tijekom 2019. godine ili dalje u budućnosti?\nRadi se o veoma važnom zakonu za jedinice lokalne i područne (regionalne) samouprave, a svaka promjena zakona za sobom povlači potrebu usklađivanja softverskih rješenja koja se koriste u proračunskom računovodstvu. Stoga je za lokalnu i područnu samoupravu iznimno važno da na vrijeme budu upoznate s novim obvezama i promjenama u proračunskom računovodstvu. U svakom slučaju, potrebno je odrediti primjereni vacatio legis (ne 8 dana!) kako bi se lokalna i područna samouprava mogla na vrijeme pripremiti i uskladiti svoje poslovanje. Sam Zakon ne bi trebalo donositi bez savjetovanja sa zainteresiranom javnosti, pri čemu to savjetovanje ne bi trebalo trajati kraće od 30 dana, što je uostalom i propisano Zakonom o pravu na pristup informacijama. Uključivanjem javnosti, a i adresata koji će primjenjivati zakon, postižu se kvalitetnija zakonska rješenja.\nHvala","Prihvaćen","U pripremi je donošenje novog Zakona o proračunu pri čemu će navedeno bit usklađeno."]
[2,"MARINA KRAJNOVIĆ","PRILOG 2.","Potrebno je Pravilnik o PDV-u uskladiti s odredbama Zakona o elektroničkom izdavanju računa u javnoj nabavi\nObrazloženje: Prema Pravilniku o PDV-u, e-račun je i onaj koji je izdan na papiru, potpisan, skeniran i poslan e-poštom.\nMeđutim, Zakonom o elektroničkom izdavanju računa u javnoj nabavi propisano je da su e-računi samo strojno čitljivi računi, usklađeni s europskom normom. Račun u PDF-u nije e-račun u smislu Zakona o elektroničkom izdavanju računa u javnoj nabavi. Kako ne bi nastala zbrka, potrebno je uskladiti Pravilnik o PDV-u s novim konceptom e-računa. Potreba za usklađivanjem oba propisa još je očitija kad se zna da Zakon o elektroničkom izdavanju računa u javnoj nabavi ne predviđa novčane kazne za gospodarske subjekte koji NE ŽELE ili NE MOGU izdati e-račun u smislu Zakona o elektroničkom izdavanju računa u javnoj nabavi (stukturirani račun u skladu s europskom normom).\nKako bi se mogući problemi otklonili, treba Pravilnikom o PDV-u urediti što je to e-račun, pa će se na taj način postići jednoobraznost u postupanju.","Primljeno na znanje","Podzakonski propisi nisu sastavni dio Plana zakonodavnih aktivnosti, međutim Vaša primjedba je dostavljena na znanje nadležnim ustrojstvenim jedinicama u Ministarstvu financija."]
[3,"MARINA KRAJNOVIĆ","PRILOG 2.","Potrebno je donijeti Zakon o izmjenama i dopunama Zakona o proračunu\nObrazloženje:\nZakon o proračunu nije usklađen s odredbama Zakona o lokalnoj i područnoj (regionalnoj) samoupravi. Tim su Zakonom još 2009. ukinuta poglavarstva kao izvršna tijela. Izvršno tijelo u općini je općinski načelnik, u gradu gradonačelnik, u županiji župan. Proračun predlaže općinski načelnik, gradonačelnik ili župan, a ne poglavarstvo (to već skoro 10 godina!)\nPotrebno je i druge odredbe Zakona o proračunu, u kojima se spominju poglavarstva, uskladiti s odredbama Zakona o lokalnoj i područnoj (regionalnoj) samoupravi.","Primljeno na znanje","Donošenje novog Zakona o proračunu je predviđeno u Planu zakonodavnih aktivnosti za 2019. godinu koji je Vlada Republike Hrvatske donijela na sjednici održanoj 10. siječnja 2019. i koji je dostupan na poveznici \nhttps://vlada.gov.hr/UserDocsImages//2016/Sjednice/2019/136%20sjednica%20VRH//136%20-%202.pdf\nSvi adresati će biti uključeni o u postupak koji će prethoditi upućivanju u procedure donošenja, a svima će biti dana mogućnost sudjelovanja i kroz savjetovanje sa zainteresiranom javnošću koje će svakako trajati najmanje 30 dana, a predviđeno je da zakon bude donesen u redovnoj proceduri tj. u dva čitanja u Hrvatskom saboru."]